b'\n_START_ARTICLE_\n\xc5\xa0iaur\xc4\x97s Vakar\xc5\xb3 Argentina\n_START_SECTION_\nKlimatas\n_START_PARAGRAPH_\nRyt\xc5\xb3 v\xc4\x97jai atne\xc5\xa1a dr\xc4\x97m\xc4\x99 \xc4\xaf rytinius And\xc5\xb3 kalnag\xc5\xabbri\xc5\xb3 \xc5\xa1laitus, kur susiformuoja dr\xc4\x97gnas subtropinis klimatas ir auga Las Yungas d\xc5\xbeiungl\xc4\x97s. Tuo tarpu vakar\xc5\xb3 v\xc4\x97jai sausi, tod\xc4\x97l Punoje ir vakariniuose And\xc5\xb3 \xc5\xa1laituose klimatas sausas, dideli temperat\xc5\xabr\xc5\xb3 skirtumai, vyrauja pusdykum\xc4\x97s ir step\xc4\x97s.\n_START_SECTION_\nEkonomika\n_START_PARAGRAPH_\nDerlinguose upi\xc5\xb3 sl\xc4\x97niuose susitelk\xc4\x99 dauguma gyventoj\xc5\xb3 bei regiono \xc5\xabkis. Svarbiausios auginamos kult\xc5\xabros: cukranendr\xc4\x97s, tabakas, citrusai, be to, veisiami galvijai ir o\xc5\xbekos. Calchaqu\xc3\xades sl\xc4\x97nyje, Kafajat\xc4\x97s regione auginamos vynuog\xc4\x97s. Svarbiausia pramon\xc4\x97s \xc5\xa1aka \xe2\x80\x93 maisto pramon\xc4\x97. I\xc5\xa1gaunamas cinkas, \xc5\xa1vinas, sidabras, valgomoji druska, hidrokarbonatai. D\xc4\x97l mi\xc5\xa1k\xc5\xb3 kirtimo kyla rimtos ekologin\xc4\x97s problemos.\n_START_SECTION_\nTurizmas\n_START_PARAGRAPH_\nArgentinos \xc5\xa0iaur\xc4\x97s Vakarai lankomi ne tik vietini\xc5\xb3 turist\xc5\xb3, bet ir lankytoj\xc5\xb3 i\xc5\xa1 viso pasaulio, ypa\xc4\x8d Europos. Dauguma turist\xc5\xb3 siekia i\xc5\xa1vysti \xc4\xafsp\xc5\xabdingus gamtos darinius: Quebrada de Humahuaca ir Cerro de los Siete Colores, Valles Calchaqu\xc3\xades, Cachi, Taf\xc3\xad del Valle. Taip pat lankomi ir didieji miestai, \xc5\xbeymus savo architekt\xc5\xabra: San Migel de Tukumanas, San Fernando del Valje de Katamarka, Salta ir San Salvador de Chuchujus. Regione yra ir keletas necionalini\xc5\xb3 park\xc5\xb3: Barit\xc3\xba nacionalinis parkas, Calilegua nacionalinis parkas, El Rey nacionalinis parkas, Los Cardones nacionalinis parkas ir Campo de los Alisos nacionalinis parkas._NEWLINE_Be geografinio turizmo vystomas ir kult\xc5\xabrinis turizmas. Vietin\xc4\x97 kult\xc5\xabra smarkiai paveikta ke\xc4\x8duj\xc5\xb3 ir aimar\xc5\xb3 kult\xc5\xabros ir labai skiriasi nuo europieti\xc5\xa1k\xc5\xb3 Buenos Airi\xc5\xb3. Regionas turi savit\xc4\x85 muzikos ir aprangos kult\xc5\xabr\xc4\x85.'